Corelli Consort

Corelli Consort on aastast 1992 tegutsev Eesti vanamuusikaansambel.

Ansambel on nime saanud Itaalia helilooja, viiulimuusika ühe alusepanija, Arcangelo Corelli järgi. Ansambli asutaja ja kunstiline juht on Mail Sildos, kes ühtlasi mängib barokkviiulit.

Ansambli muusikuid seob ühine sügav huvi barokiajastu elufilosoofia ja esitustraditsioonide vastu. Corelli Consort viljeleb barokkmuusikat omaaegsetel originaalpillidel ja ajastulähedases laadis, valides esinemiseks paiku, mis võimendaksid ajastutruult mängitud barokkmuusika sõnumit, väärtustades, tutvustades ja elustades muusika kaudu omakorda Eesti rikkalikku arhitektuuripärandit. Kontserdisarjad "Toompea muusikasalong", "Mõisaromantika", "Ajaloo ilu", "Kirikupühad Maarjamaal", "Eesti mõisad" jt on osutunud väga menukateks. Ansambli tegevuse juurde kuulub lahutamatult heategevus. Tänu sellele on rahalist või muud toetust ja üleriigilist tähelepanu saanud kaksteist väikest mõisakooli või mõisates asuvat lastekodu. 

Ansambli repertuaaris on peamiselt itaalia ja saksa barokiaja meistrite Arcangelo Corelli, Antonio Vivaldi, Johann Sebastian Bachi, Georg Friedrich Händeli, Georg Philipp Telemanni jt looming, aga samuti prantsuse, baltisaksa ja vene autorite muusika.

Euroopa kultuuripealinna Tallinna aastal 2011 tõi ansambel "Toompea  muusikasalongis" esiettekandele helilooja Märt-Matis Lille ilmaliku müsteeriumi "Armastajad ja elupõletajad", mis ühendab vana Tallinna legendid ja vanad pillid kaasaja helikeelega. Uudisteos valmis eritellimusena ja on pühendatud ansamblile Corelli Consort. Libreto kirjutas Jan Kaus, lavastas Taago Tubin. Müsteerium  "Armastajad ja elupõletajad" oli Eesti Teatriliidu 2011. aasta eripreemia nominent. 

Ansambli kontserte on salvestanud ERR Klassikaraadio, mitmed kontserdid on jäädvustatud ka DVD-le. Ansambel on andnud välja kaks CD-plaati: "Beauty of History – Corelli Consort & Soloists" (2005) ja "Jõulud iidses Tallinnas" (2007). 

Aastal 2004 asutas Mail Sildos ansambli kontserdielu edendamiseks kontserdiagentuuri Corelli Music OÜ.

Diskograafia
Beauty of history. Corelli Consort ajastu pillidel. Joseph Bodin de Boismortier, Michel Corrette, Georg Philipp Telemann, Jean-Philippe Rameau. Corelli Music, 2005.
Jõulud iidses Tallinnas. Corelli Consort ajastu pillidel, sopran Kaia Urb. Arcangelo Corelli, Giuseppe Torelli, Francesco Manfredini, Alessandro Scarlatti. Corelli Music, 2007.

Artiklid
Ivalo Randalu. "Corelli Consort - 10 aastat". - Muusika, nr 4, juuli 2002
Mail Sildos. "Eesti mõisad muusikas". – Sirp, 13.08.2004
"Ajaloo ilu". - Sirp, 07.01.2005
Vahur Luhtsalu. "Ajaloo ilust Kadrioru lossis". - Sirp, 23.09.2005
Virve Normet. "Väikeste saalide suur muusika". – Sirp, 03.03.2006
Heili Vaus-Tamm. "Corelli Consort barokksalongis". – Sirp, 20.10.2006
Marju Riisikamp. "Corelli Consort 15". Barokist ja metseenlusest Mail Sildosega. – Teater. Muusika. Kino, 10/2007 
Anneli Remme. „Kujuteldavad jõulud XVII-XVIII sajandi Tallinnas“. – Teater. Muusika. Kino, 02/2008 
Heli Vaus-Tamm. "Krahvinna Sildose salongi külastas Casanova ise". – Sirp, 31.10.2008
Anu Paulus. „Kvaliteedimärk Corelli Consort“. – Teater. Muusika. Kino, 10/2008
Tõnu Reimann. "Avakontsert külalisega". – Sirp, 23.10.2009
Aleksandra Dolgopolova. "Corelli Music jätkab kirikupühade sarja". - Sirp, 11.03.2011
Mirje Mändla. "Keskaeg, kaasaeg ja lõbusad linnalegendid". - Postimees, 4.10.2011
Kersti Inno. "Corelli Consort pidutseb Tallinnas. 20 aastat täis muusikat". - Äripäev: Puhkepäev, 22.- 24. juuni 2012
"Mõisakontserdid hooldekodu heaks". Äripäev: Puhkepäev, 20.- 22. juuli 2012
"Muusikakunst kaunis interjööris". Mail Sildos, Peeter Sarapuu, Meelis Orgse; intervjueerinud Anu Schaper. - Muusika, nr 11, 2012

Viited

Välislingid
Kontserdiagentuuri OÜ Corelli Music koduleht (Vaadatud 31.01.2013)
Corelli Consort Eesti Muusika Infokeskuse veebisaidil (Vaadatud 13.05.2013)
Barokkansambel CORELLI CONSORT pidutseb (Pressiteade) (Corelli Consort tähistab oma 20. sünnipäeva) (Vaadatud 13.05.2013)

Eesti vanamuusikaansamblid
1992